禪庭蘆竹十二韻呈鄭谷郎中
作者：齊己
朝代：唐

paragraphs: 錯錯在禪庭，高宜與竹名。
健添秋雨響，乾助夜風清。
雀靜如枯折，僧閑見笋生。
對吟殊灑落，負氣甚孤貞。
密謝編欄固，齊由灌溉平。
松姿真可敵，柳態薄難幷。
映帶兼苔石，參差近畫楹。
雪霜消後色，蟲鳥默時聲。
遠憶滄洲岸，寒連暮角城。
幽根狂亂迸，勁葉動相撐。
避暑須臨坐，逃眠必遶行。
未逢仙手詠，俗眼見猶輕。